תחנה לבריאות הנפש ילד ונוער – שמעון חכם

המרפאה לבריאות הנפש צפון ירושלים שייכת לבית החולים הרצוג ופועלת בהסדר עם קופות החולים. המרפאה כוללת מרפאת מבוגרים, מרפאת ילדים ומרפאה גריאטרית.

מרפאת ילדים נמצאת תחת ניהולו של ד"ר יובל רווה ועובד בה צוות רב תחומי הכולל: פסיכיאטרים, פסיכולוגים, עובדים סוציאליים, וסטודנטים למקצועות הטיפול.

המרפאה משרתת אזור הכולל אוכלוסייה של כ 300,000 תושבים, היא שוכנת בלב השכונות החרדיות בצפון העיר ועל כן חלק ניכר מן הפונים הינם חרדים. המרפאה מקבלת ילדים ובני נוער בגילאי 6-18 והוריהם. המרפאה נותנת מענה למגוון רחב של פניות: קשיים רגשיים והתנהגותיים, חרדות, הפרעות קשב, וכן פסיכופתולוגיה של ילדים.

במרפאה מתבצעים טיפולים בשיטות מגוונות: טיפול במשחק, הדרכות הורים, טיפולים קצרי מועד, טיפולים התנהגותיים ותרופתיים, טיפולים קבוצתיים ועוד.

 מה אנחנו מציעים?

סטודנטים של שנה א' בעו"ס, לוקחים חלק בתכנית **חונכות טיפולית** שמפעילה המרפאה.

חונכות טיפולית מיועדת לילדים שהופנו לטיפול במרפאה, ומתוך שיקולים שונים, מחליט הצוות הטיפולי שעבודה במסגרת הביתית של הילד תתאים יותר מפגישות במרפאה.

החונכות היא קודם כל מפגש אנושי עם ילד, ששואף להעניק לו תחושת יציבות וקביעות. היחסים שנרקמים והקשר הבטוח, משמשים מסגרת בה יכול הילד להתנסות בקשר מיטיב ומעצים, לפרוק ולבטא קושי, כמו גם לשמוח וליהנות מתקשורת איכותית ובונה.

במסגרת החונכות, יתנסה החונך בטיפול באמצעות משחק. הוא יתנסה בקבלת תיק, בניית מטרות טיפול וביצוע תוכנית חונכות שנתית לאור המטרות הללו. במקביל, תתבצע הדרכה קבוצתית ע"י עו"ס במרפאה, במסגרתה יוכל החונך לעבד ולהבין את התהליכים המודעים והלא מודעים שמתרחשים, ולהתחיל לגלות את החונך-מטפל שהוא או היא.

החונכות תתבצע בבית הילד (בירושלים), פעם בשבוע, ביום ובשעה המתאימה לחונך ולילד, במשך שנת הלימודים.

מה אנחנו מחפשים?

סטודנטים שמתעניינים במפגש עם עולמם של ילדים, שלא מפחדים לשחק ולהיות יצירתיים, ורוצים לטעום מעולם הטיפול הישיר.